ম্যানুয়েল দিয়াসকে ছাঁটাই করল এস সি ইস্ট বেঙ্গল, অন্তর্বতী কোচ হলেন রেনেডি সিং

শেষ পর্যন্ত জল্পনাই সত্যি হল। কোচ বদলের হাওয়া লাগল ইস্ট বেঙ্গলেও। স্পেনের হোসে ম্যানুয়েল দিয়াজকে বিদায় করে তাঁর জায়গায় স্বদেশি রেনেডি সিং-এর উপর দায়িত্ব অর্পণ করল শ্রী সিমেন্টস। তবে রেনেডি আপাতত অন্তর্বতী কোচ। ম্যানুয়েলকে বিদায় করার আগে তাঁকে ক্ষতি পূরণও দিতে হয়েছে। কিন্তু সেটা অবধারিতই ছিল। তেমনই ম্যানুয়েলের কোচিংয়ে ইস্ট বেঙ্গলের এই টিমটার কাছ থেকে নতুন কিছু পাওয়া যাবে না বলেই কর্তাদের বিশ্বাস। আট ম্যাচের পর ইস্ট বেঙ্গলের পয়েন্ট মাত্র চার। এখন পর্যন্ত জয় নেই। লিগ টেবলে টিম আছে এগারো নম্বরে। এই অবস্থায় নতুন কোচের দায়িত্ব নেওয়া ছিল সময়ের অপেক্ষা। কিন্তু এই মাঝ মরসুমে কোচ কোথায় পাবে ইস্ট বেঙ্গল। আবার যাঁকে কোচ করা হবে তাঁকে কিছু দিন নিভৃতবাসে থাকতে হবে। তাই অন্তর্বতী কোচ হিসেবে রেনেডিকেই বেছে নেওয়া হল। গত বছর থেকেই তিনি দলের সহকারি কোচ। রবি ফাউলারের সঙ্গে গত মরসুমটা সহকারি ছিলেন। এই মরসুমেও প্রথম থেকেই তিনি সহকারি কোচ। আর দলের সঙ্গে থাকার জন্য নতুন করে তাঁকে আর নিভৃতবাসে যেতে হবে না। তাই আপাতত তাঁর উপরেই আস্থা রাখল ইস্ট বেঙ্গল।

ভারতীয় ফুটবলে কোচ হিসেবে খুব বড় নাম না হলেও প্লেয়ার হিসেবে তাঁকে গুরুত্ব দিতেই হবে। ইস্ট বেঙ্গল এবং মোহনবাগান– দুই ক্লাবেই খেলেছেন এই বাম প্রান্তিক মিডফিল্ডার। দুই দলেরই অধিনায়কত্ব করার কৃতিত্ব আছে তাঁর। দেশের হয়েও প্রচুর ম্যাচ খেলেছেন এই মণিপুরী। তাছাড়া ফুটবল প্লেয়ার্স অ্যাসোসিয়েশনের সচিব তিনি। দেশীয় ফুটবলারদের সঙ্গে তাঁর সম্পর্ক বেশ ভাল। কিন্তু সমস্যা জর্জরিত ইস্ট বেঙ্গলকে খাদের কিনারা থেকে তিনি টেনে তুলতে পারেন কি না তাই এখন দেখার।

সমস্যা তো লেগেই আছে ইস্ট বেঙ্গলের। নর্থ ইস্ট ম্যাচে রেফারিকে ধাক্কা দিয়ে লাল কার্ড দেখেছিলেন ফরোয়ার্ড আন্তোনিও পেরোসেভিচ। ফেডারেশনের ডিসিপ্লানিরি কমিটি তাঁকে পাঁচ ম্যাচের জন্য সাসপেন্ড করেছে। এর মধ্যে মাত্র একটা ম্যাচ খেলেছে ইস্ট বেঙ্গল। সেটা হায়দরাবাদ এফ সি-র সঙ্গে। আন্তোনিও সে ম্যাচে খেলতে পারেননি। আরও চারটি ম্যাচ তাঁকে মাঠের বাইরে থাকতে হবে।  এই চারটি ম্যাচ হল বেঙ্গালুরু এফ সি (৪ জানুয়ারি), মুম্বই সিটি এফ সি (৭ জানুয়ারি). জামশেদপুর এফ সি (১১ জানুয়ারি) এবং এফ সি গোয়া (১৯ জানুয়ারি)। এর পর হায়দরাবাদ এফ সি (২৪ জানুয়ারি) ম্যাচে মাঠে ফিরতে পারবেন আন্তোনিও। তার পরের ম্যাচটিই আবার ডার্বি (২৯ জানুয়ারি)।

রেনেডির কাজটা তাই বেশ কঠিন। ভারতীয় কোচ হিসেবে আই এস এল-এ তিনিই দ্বিতীয়। তাঁর আগে খালিদ জামিল কোচ হয়েছেন নর্থ ইস্ট ইউনাইটেডে। এখনও খালিদ সেই দায়িত্বে। তবে বিদায়ী কোচ ম্যানুয়েল দিয়াসের দলের উপর কোনও নিয়ন্ত্রণ ছিল না। কদিন আগে আদিল শেখের সঙ্গে তিনি প্রকাশ্যেই কথা কাটাকাটিতে জড়িয়ে পড়েন। দিনের পর দিন দলে জায়গা না পেয়ে ক্রূদ্ধ আদিল বেশ চোটপাট করেন কোচের উপর। আসলে টিমের সাফল্য থাকলে আদিলের পক্ষে এ সব কাজ করা সম্ভব হত না। এখন দেখার নতুন কোচের আমলে আদিল প্রথম একাদশে ফিরতে পারেন কি না। কোচ বদলের জন্য কোনও দিনক্ষণের দরকার হয় না। যে কোনও সময় কোচ বদল করা যায়। এখন দেখার জানুয়ারি উইন্ডোতে ইস্ট বেঙ্গলের বিদেশি প্লেয়ার বদল হয় কি না। ড্যানিয়েল চিমাদের নিয়ে যে ভাল কিছু হবে না, তা বোঝাই যাচ্ছে। এখন দেখার কর্তারা সেটা বুঝে ঠিক মতো কাজটা করেন কি না।